Урок 30: “Я і мая Радзіма. Святы ў Беларусі”.

**МЭТА:** фарміраванне ўменнябудаваць адказы па малюнках, выкарыстоўваючы словы пытання і вядомую лексіку.

**ЗАДАЧЫ:** вучыць асэнсавана ўспрымаць тэкст на слых на аснове твора “Ганаровая стужка”, “Дзень Незалежнасці”, чытаць словы і сказы, якія графічна адрозніваюцца ў рускай і беларускай мовах, правільна вымаўляць пры чытанні гукі [дз’], [дж]; садзейнічаць уключэнню ў актыўнае суразмоўніцтва па тэме “Святы ў Беларусі”; развіваць фанематычны слых, памяць; выхоўваць пачуццё гонару за сваю краіну, павагі да народных традыцый.

**АБСТАЛЯВАННЕ:** вучэбны дапаможнік, лексічны квадрат (дадатак 1), карткі для прыёма “Мяняемся” (дадатак 2), індывідуальныя лісты (дадатак 3), відэазапіс песні “Купалінка”, прэзентацыя, відэазапіс Дзяржаўнага гімна Рэспублікі Беларусь (пры неабходнасці).

Ход урока

I. АРГАНІЗАЦЫЙНЫ ЭТАП.

**Настаўнік.**

Дзінь-дзінь-дзінь.

Звініць званок.

Дзеці, добры дзень.

Пачынаецца ўрок.

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

*Вучні кожнага рада змогуць заняць сваё месца, калі дапамогуць настаўніку дапоўніць сказы.*

**Настаўнік.** Я ў школу з радасцю ха… *(джу)*.

За партай ціхенька ся… *(джу)*.

Вакол ўважліва гля… *(джу)*.

Мэтавызначэнне

**Настаўнік.** Якія асаблівыя гукі вы пачулі ў вершы, што пачынаў урок, і ў словах, што вы дапаўнялі?

На ўроку мы навучымся чытаць словы з гэтымі гукамі.

І даведаемся пра… *(Слайд 1.)*

Чым аб’яднаныя малюнкі? *(Калі вучні не змогуць адказаць, па складах з’яўляецца слова “свята”.)*

На ўроку мы будем гаварыць, чытаць пра святы нашага народа і абавязкова даведаемся шмат новага.

Як называецца свята на малюнках? *(Слайды 2, 3.)*

Якія яшчэ вы ведаеце святы? *(Адказы вучняў.)*

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

**Настаўнік.** Паспрабуйце здагадацца, што за святы вы бачыце на малюнках. *(Слайды 4–7.)*

*На слайдах з’яўляюцца малюнкі, што ілюструюць святы: Каляды, Масленіцу, Купалле, Дажынкі. Вучні выказваюць свае здагадкі.*

**Настаўнік.** Гэта народныя святы, якія ўзніклі вельмі даўно, але мы святкуем іх і зараз.

Пра іх назву і асаблівасці святкавання вам дапаможа даведацца квадрат, што ляжыць у вас на парце. *(У кожнага вучня знаходзіцца фішка.) (Дадатак 1.)*

Пастаўце фішку на слова ў першым слупку. Як называецца свята? Прачытайце.

Як вы думаеце, у якую пару года адзначаецца свята? Прачытайце літары ў клетках першага слупка.

Купалле ― свята росквіту прыроды. *(Слайд 8.)* Людзі шукаюць чароўную параць-кветку. *(Слайд 9.)* Пастаўце фішку на адпаведны малюнак. Што вы бачыце?

Чалавек, які знойдзе папараць-кветку, будзе самым шчаслівым, а яшчэ атрымае здольнасць разумець мову жывёл.

Дзеці і дарослыя на гэта свята спяваюць песні, водзяць карагоды *(слайд 10)*, паляць вогнішча (пастаўце фішку на малюнак), дзяўчаты плятуць вянкі і кідаюць у раку, варожаць. *(Слайд 11.)*

Знаёмства з абазначэннем гука [дз’] літарамі ДЗ і з асаблівасцю чытання слоў з ім

**Настаўнік.** Які гук сустрэўся ў словах “людзі”, “дзеці”, “водзяць”, “дзяўчаты”? Паслухайце яшчэ раз гэтыя словы. *(Слайд 12.)*

На месцы гука [дз’] колькі літар вы бачыце? Якія літары? А ці чуеце вы гук [з’]?

Якія галосныя стаяць пасля літар ***ДЗ***? Што яны абазначаюць?

Дзве літары ***ДЗ*** мы чытаем мякка ― [дз’].

Навучанне чытанню

*Чытанне складоў і слоў з дошкі ці са слайдаў 13–17.*

Прыём “Мяняемся”

*Кожны вучань атрымлівае склад са спалучэннем* ***ДЗ*** *(дадатак 2). Вучні рухаюцца па класе, утвараюць пару, чытаюць адно аднаму склад на картцы, мяняюцца, шукаюць іншую пару.*

**Настаўнік.** Знаёмства з якім святам дапамагло вам навучыцца чытаць словы з гукам [дз’]?

З дапамогай малюнкаў квадрата раскажыце пра свята Купалле.

Што напісана пра гэта свята ў вучэбным дапаможніку? Паслухайце. Калі вам сустрэнуцца словы з гукам [дз’], плясніце ў далоні.

*Настаўнік чытае пра свята Купалле на с. 79 вучэбнага дапаможніка.*

**Настаўнік.** Што новага вы даведаліся пра свята? Паслухайце песню “Купалінка”.

*Чытанне пра Купалле “ланцужком”, у парах.*

Знаёмства з абазначэннем гука [дж] літарамі ДЖ і асаблівасцю чытання слоў з ім

**Настаўнік.** Якое свята беларусы адзначаюць увосень? *(Слайд 18.)* Прачытайце ў другім слупку.

Пастаўце фішку на квадрат *(дадатак 1)* з назвай свята ў другім слупку. Што вы бачыце на першым (другім, чацвёртым, пятым) малюнку? Як вы думаеце, з чым звязана свята Дажынкі?

**Дажынкі**― гэта свята ўраджаю. *(Слайд 19.)*

Які асаблівы гук вы пачулі ў гэтым слове? Як ён гучыць ― цвёрда ці мякка? Скажам разам, адно аднаму на вуха.

Адзін гук, а колькі літар?

Навучанне чытанню

**Настаўнік.** Навучымся чытаць склады і словы з гэтым гукам. *(Слайды 20–24.)*

Што значыць слова “перашкаджае”?

Паслухайце, што гаворыцца пра свята Дажынкі. *(Чытае настаўнік на с. 79 вучэбнага дапаможніка.)*

Чытанне ў парах

**Настаўнік.** Разгледзьце малюнкі ўнізе старонкі. На дажынкі віншуюць людзей працы, што яны сабралі багаты ўраджай. Што ўручае дзяўчынка лепшым працаўнікам? Што нясуць дзеці? Што з’яўляецца сімвалам свята?

*Чытанне ў парах: першы сказ чытае адзін вучань, другі ― яго сусед і г. д.*

**Настаўнік.** Успомніце з мінулага ўрока, хто з’яўляецца гонарам Беларусі. *(Працавітыя людзі.)*

*Работа з тэкстам “Ганаровая стужка” арганізуецца пры наяўнасці часу.*

Падрыхтоўка да слухання тэксту

**Настаўнік.** Чым яшчэ ўслаўляюць людзей працы, вы даведаецеся з апавядання “Ганаровая стужка”.

Слуханне тэксту “Ганаровая стужка”

*Настаўнік чытае тэкст, вучні сочаць па вучэбным дапаможніку на с. 81.*

Праверка агульнага разумення тэксту

**Настаўнік.** Пакажыце ганаровую стужку на с. 80. На якім свяце атрымаў яе тата Петрыка? За што?

Кім працуе тата хлопчыка? Знайдзіце ў тэксце і зачытайце.

Што павязаў цераз плячо Петрык? Пра што ён марыць? Зачытайце.

Якія народныя святы вы запомнілі? Якое свята адзначаецца ўлетку? Вясной?

Якія поры года засталіся ў квадраце? *(Дадатак 1.)*

Пра свята якой пары года гаворыцца ў трэцім слупку? *(Слайд 25.)*

**Каляды** ― зімовае свята. Людзі пераапраналіся ў розных жывёл, бралі калядную зорку, хадзілі па хатах, спявалі песні, жадалі гаспадарам здароўя, шчасця, багацця. Такіх людзей, што хадзілі па хатах, называлі калядоўшчыкамі. Знайдзіце на малюнку калядоўшчыкаў, пастаўце фішку.

Знайдзіце на малюнку казу, пастаўце фішку. Каза прыносіла ў дом багацце.

Пастаўце фішку на калядную зорку ― сімвал цуду і надзеі на лепшае.

Якое свята адзначаюць беларусы вясной? Прачытайце ў чацвёртым слупку квадрата.

**Масленіца** ― свята, калі праважаюць зіму і сустракаюць вясну. *(Слайд 26.)* На Масленіцу пяклі бліны ― сімвал сонца. *(Работа з фішкамі.)*

 На гэтае свята абавязкова спальвалі пудзіла Зімы, каб хутчэй прыйшла Вясна.

IV. ЭТАП ЗАМАЦАВАННЯ ВЕДАЎ І СПОСАБАЎ ДЗЕЙНАСЦІ.

**Настаўнік.** Колькі народных свят вы ўжо ведаеце? Пакажыце на пальчыках.

***Варыянт 1.*** Я буду называць сімвал свята, а вы будзеце знаходзіць адпаведны малюнак у квадраце, ставіць на яго фішку і гучна называць свята.

***\*Варыянт 2.*** Калі сімвал адносіцца да Купалля ― рукі на пояс, да Дажынак ― на плечы, да Калядаў ― рукі ўверх, да Масленіцы ― прысесці.

Як вы думаеце, якое галоўнае свята нашай краіны? *(Адказы дзяцей.)*

Звярніце ўвагу на квадрат: якія два святы нашай краіны мы не ўзгадалі?

Калі адзначаецца Дзень Перамогі? Якая гэта пара года?

А вось галоўнае свята нашай краіны мы адзначаем летам ― гэта Дзень Незалежнасці. У гэты дзень у часы вайны была вызвалена ад захопнікаў наша Радзіма. Больш пра гэта свята раскажа тэкст на с. 78 вучэбнага дапаможніка.

Словы з якім асаблівым гукам сустрэнуцца ў тэксце? Як чытаюцца дзве літары ***ДЗ***?

Прачытайце словы адно аднаму. Зачытайце, як па-беларуску гучаць словы “событие”, “благодарность”, “государство”.

Чытанне тэксту настаўнікам

**Настаўнік.** Як называецца галоўнае свята нашай Радзімы? Навучымся прыгожа пра яго чытаць.

Чытанне “ланцужком”

**Настаўнік.** Як выражаюць сваю ўдзячнасць пераможцам людзі? Зачытайце.

Чым заканчваецца свята? *(Пры наяўнасці часу можна праслухаць урывак з Дзяржаўнага гімна Рэспублікі Беларусь.)*

Чытанне ў парах

*Праводзіцца пры наяўнасці часу.*

**Настаўнік.** Якія памятная мясціна ў горадзе Мінску звязана са святам Перамогі і Днём Незалежнасці? *(Слайд 27.)*

*Пажадана ўзгадаць памятную мясціну свайго горада ці вёскі.*

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Вучні школы зацікавіліся святамі Беларусі і вырашылі намаляваць і падпісаць да кожнага свята малюнак. Ці правільна дзеці зрабілі подпісы пад малюнкамі? Расфарбуйце сонейка жоўтым колерам побач з правільна падпісаным малюнкам. *(Дадатак 3.)*

Якія сказы вы выбралі? Зачытайце.

Дапамажыце выправіць няправільныя подпісы. Што вы прапануеце пад гэтымі малюнкамі напісаць? Скажыце свайму суседу па парце.

*Настаўнік выбарачна запытваецца пра вынікі работы пар вучняў.*

**Настаўнік.** Чаму ў некаторых словах выдзелены літары? Як правільна чытаць спалучэнні ***ДЗ***, ***ДЖ***?

Назавіце свайму суседу па парце святы Беларусі, якія вы запомнілі, а задача суседа па парце ― падлічыць, колькі свят ведае яго таварыш. Пакажыце на пальчыках, колькі свят назваў ваш сусед.

Кожны з вас можа ганарыцца сваёй працай на ўроку. Я ўпэўнена, што вы зможаце пазнаць святы Беларусі і, канечне, расказаць пра іх. А значыць, мэта нашага ўрока дасягнутая.